น้ำท่วม อำเภออุ้มผาง จังหวัดตาก หนักสุดในรอบ 10 ปี
จากอิทธิพลของพายุเตี้ยนหมู่ ที่ทำให้ฝนตกหนักในหลายจังหวัดของประเทศไทย ทำให้วันนี้ (26 ก.ย.64) บริเวณพื้นที่อำเภออุ้มผาง จังหวัดตาก ได้รับผลกระทบอย่างแรงในรอบสิบปี เมื่อฝายน้ำเก่า มีน้ำล้นทะลักและน้ำจากลำห้วยนาอุ้มผาง ล้นเอ่อไหลบ่าเข้าท่วมเขตเทศบาล ตำบลอุ้มผาง และพื้นที่หมู่ที่ 6 เขต อบต.อุ้มผางน้ำป่าได้ไหลหลากเข้าท่วมบ้านเรือนประชาชนและถนนหลายสาย ทำให้รถยนต์ไม่สามารถไปมาบนถนนบางสายได้ เจ้าหน้าที่เทศบาลตำบลอุ้มผาง และ อบต.อุ้มผาง รวมทั้งฝ่ายปกครอง  ทหารฉก.ร.4 อำเภอแม่สอด และหน่วยกู้ภัย ต้องช่วยกันระดมกำลังช่วยเหลือชาวบ้าน ในการขนย้ายสิ่งของและคน โดยเฉพาะพื้นที่ใกล้ลำห้วยที่มีน้ำท่วมสูงขณะที่ทหารหน่วยเฉพาะกิจกรมทหารราบที่ 4 หน่วยกู้ภัย และเจ้าหน้าที่ฝ่ายปกครอง อำเภออุ้มผาง เจ้าหน้าที่เทศบาล และ อบต.อุ้มผาง ต่างนำเรือเข้าไปช่วยเหลือประชาชน ที่ติดอยู่ภายในบ้านอย่างเร่งด่วน รวมทั้งเคลื่อนย้ายทรัพย์สินไปไว้บนที่สูง เนื่องจากน้ำมีระดับสูงขึ้นเรื่อยๆ ทั้งในพื้นที่เขตเทศบาล และเขต อบต. โดยน้ำได้ท่วมเข้าไปในเขตเทศบาล และพื้น อบต.ทำให้สถานที่ราชการหลายแห่ง เช่น สภ.อุ้มผาง มีน้ำสูงถึงที่พักตำรวจชั้นสอง และมีรีสอร์ทหลายแห่งต้องจมน้ำได้รับความเสียหายอย่างหนักนอกจากนี้ ถนนสาย อำเภออุ้มผาง - อำเภอแม่สอด ยังมีต้นไม้ล้มและดินโคลนถล่มตลอดเส้นทาง ส่งผลให้รถยนต์และยานพาหนะต้องหยุดวิ่ง เนื่องจากเกรงว่า จะได้รับอันตราย รวมทั้งยังมีน้ำท่วมช่วงสะพานยะแมะ ตำบลแม่กลอง อำเภออุ้มผาง เป็นระยะทางยาวอีกด้วย